Lin Shaye

**Linda ”Lin” Shaye** (s. 12. lokakuuta 1943 Detroit, Michigan) on yhdysvaltalainen näyttelijä, joka tunnetaan parhaiten kauhurooleistaan. Hän on saanut lempinimen ”kauhun kummitäti”.

Vuonna 1971 ammatillisen näyttelijänuransa teatterissa aloittanut Shaye on tunnettu sekä kauhu- että komediarooleistaan. Hän teki läpimurtonsa Farrellyn veljesten komediaelokuvissa 1990-luvulla, eritoten elokuvassa *[[Sekaisin Marista]]* (1998). Kauhuelokuvien saralla hänet tunnetaan erityisesti *[[Riivattu (elokuva)|Riivattu]]*-elokuvasarjasta (2010–), jossa hän näyttelee meedio Elise Rainieria.

Uransa aikana Shaye on palkittu muun muassa Daytime Emmy -palkinnolla roolisuorituksestaan sarjassa *[[EastSiders]]* (2019).

## Lapsuus ja nuoruus

Linda ”Lin” Shaye syntyi 12. lokakuuta 1943 Detroitissa, Michiganissa. Hänen isänsä Max Mendel Shaye oli kaupanomistaja ja maalari, ja hänen äitinsä Dorothy oli kotiäiti. Hänen vanhempi veljensä on New Line Cinema -elokuvayhtiön perustaja ja toimitusjohtaja Robert ”Bob” Shaye. Hän varttui tiukassa juutalaisessa kodissa Detroitissa.

Valmistuttuaan high schoolista Shaye opiskeli Michiganin yliopistossa ja valmistui taidehistorian kandidaatiksi. Yliopiston jälkeen hän matkusteli ja viipyi lähes vuoden Lontoossa, missä hän työskenteli rekvisitöörinä pienessä West Endin teatterissa. Lontoosta hän muutti New Yorkiin ja työskenteli toimistotyöntekijänä Metropolitan Museum of Artissa. Hän suoritti maisterin tutkinnon teatteritaiteesta Columbian yliopistossa ja alkoi esiintyä teatterissa. Hänelle myönnettiin ammattinäyttelijänä Actors’ Equity Association -ammattiliiton jäsenkortti vuonna 1971.

## Ura

Valmistuttuaan yliopistosta Shaye esiintyi teatterissa New Yorkissa vuosien ajan, kuten Off-Broadway-teattereissa esitetyissä musikaalissa *Winner Take All* (1975–1976) ja näytelmässä *The Taking of Miss Janie* (1975). Hänen ensimmäinen elokuvaroolinsa oli romanttisessa draamassa *[[Hester Street – katu uudesta maailmasta]]* (1975), jossa hän näyttelee prostituoitua. Vuonna 1977 hän muutti Los Angelesiin, missä hän alkoi esiintyä sekä elokuvissa että televisiossa, kuten Jack Nicholsonin ohjaamassa elokuvassa *[[Mitäs täällä roikut Henry Moon?]]* (1978).

1980-luvun alussa Shaye esiintyi sivuosissa elokuvissa *[[Lainsuojattomat]]* (1980) ja *[[Armoton yö]]* (1982). Hänen ensimmäinen merkittävä roolinsa oli vuonna 1984 Wes Cravenin ohjaamassa elokuvassa *[[Painajainen Elm Streetillä]]*, jossa hän näyttelee kohtalokasta lukion opettajaa. Rooli käynnisti hänen uransa niin sanottuna ”scream queeninä” eli kauhuelokuvien vakiokasvona. Seuraavina vuosina hän näyttelikin useissa kauhuelokuvissa, kuten *[[Critters – keskiyön nakertajat]]* (1986), *[[Pahan naamio]]* (1987), *[[Nakertajat 2]]* (1988) ja *[[Amityville – uusi sukupolvi]]* (1993). Kahdessa *Nakertajat*-elokuvassa hän näyttelee sheriffin sihteeriä, Sallya. Hän palasi Cravenin kanssa yhteistyöhön elokuvassa *[[Painajainen Elm Streetillä 7: Uusi painajainen]]* vuonna 1994.

1990-luvun alussa Shaye laajensi repertuaariaan romanttisiin komedioihin, draamoihin ja komedioihin, ja teki läpimurtonsa Farrellyn veljesten komedioissa. Vuonna 1994 hän aloitti Farrellyn veljesten kanssa lukuisia elokuvia kattaneen yhteistyön ja näytteli Margie Neugeborenia heidän komediassaan *[[Nuija ja tosinuija]]*. Tämän jälkeen hän näytteli veljesten komedioissa *[[Täysnuijat]]* (1996) ja *[[Sekaisin Marista]]* (1998), jossa hän näyttelee Cameron Diazin hahmon erikoista naapuria, Magdaa. Rooliin valmistautuminen vaati päivittäin neljän tunnin maskeerauksen, mikä loi hahmolle tunnusomaisen yliruskettuneen ulkonäön. Vuosikymmenen lopussa hän näytteli rouva Brucea Kiss-aiheisessa elokuvassa *[[Detroit Rock City]]* (1999).

2000-luvulle tultaessa Shaye jatkoi työskentelyä tasaisesti. Vuonna 2003 hän näytteli elokuvassa *[[Dead End (vuoden 2003 elokuva)|Dead End]]* perheenäiti Laura Harringtonia, jonka perheenjäsenet kuolevat yksi toisensa jälkeen jouluaattona samalla kun perhesalaisuudet paljastuvat. Vuonna 2005 hän näytteli Granny Boonea elokuvassa *[[2001 Maniacs]]*, jossa hänen vastanäyttelijänään oli Robert Englund. Elokuva on uudelleenfilmatisointi Herschell Gordon Lewisin ohjaamasta kulttiklassikosta *[[Two Thousand Maniacs!]]* (1964) ja kertoo kannibalistisista pikkukaupungin asukkaista. Hän uusi roolinsa jatko-osassa *[[2001 Maniacs: Field of Screams]]* vuonna 2010. Hänen muihin 2000-luvun elokuviin kuuluvat muun muassa *[[Tuhkimotarina (vuoden 2004 elokuva)|Tuhkimotarina]]* (2004), *[[Snakes on a Plane]]* (2006) ja *[[Asylum (vuoden 2008 elokuva)|Asylum]]* (2008).

Vuonna 2010 Shaye saavutti kauhuelokuvauransa huippukohdan, kun hän näytteli meedio Elise Rainieria James Wanin ohjaamassa menestyselokuvassa *[[Riivattu (elokuva)|Riivattu]]*. Hän on kertonut kokeneensa elokuvan käsikirjoituksen niin pelottavaksi, että ”vein sen alakertaan ja lukitsin kaappiin; en halunnut sitä pääni viereen, kun menin nukkumaan.” Hän oli ehdolla roolisuorituksestaan parhaan naissivuosan Saturn-palkinnon saajaksi. Hän on uusinut roolinsa elokuvan jatko- ja esiosissa: **' (2013), **' (2015), **' (2018) ja **' (2023). Toisen elokuvan menestyksen jälkeen elokuvasarjaa alettiin rakentaa hänen hahmonsa ympärille, koska yleisö näytti samaistuvan tähän.

2010-luvulla *Riivattu*-elokuvasarjan ohessa Shaye esitti muun muassa Paulina ”Lina” Zanderia *Ouija*-elokuvissa *[[Ouija (elokuva)|Ouija]]* (2014) ja ** (2016). Vuosikymmenen lopussa hän näytteli muun muassa vanhenevaa ja ongelmaista Kate Hammondia, jota menneisyys vainoaa, elokuvassa *[[The Final Wish]]* (2018), yksinäistä leskeä Joycea, joka kehittää pakkomielteen vuokralaisestaan, elokuvassa *[[Room for Rent]]* (2019) sekä dementiasta ja kirouksesta kärsivää Faith Mathesonia elokuvassa *[[The Grudge (vuoden 2020 elokuva)|The Grudge]]* (2019).

Vuonna 2020 Shaye palkittiin Daytime Emmy -palkinnolla roolisuorituksestaan Dianena mustan komedian Netflix-sarjassa *[[EastSiders]]* (2019). Samana vuonna hän esitti muun muassa rikosetsivän ystävää ja liittolaista, ovelaa Dottie Minteriä, 1930-luvun Los Angelesiin sijoittuvassa Showtimen sarjassa *[[Penny Dreadful: City of Angels]]* sekä Edith Cranstonia, jota nuoret kiusaavat traagisin seurauksin, elokuvassa *[[The Call (vuoden 2020 elokuva)|The Call]]*, jossa hänen vastanäyttelijänään oli Tobin Bell. Sittemmin hän kirjoitti 1960-luvulle sijoittuvan omaelämäkerrallisen soolonäytelmän *Tripping on Life*, jossa hän esiintyi Hudson Backstage Theatressa Los Angelesissa ja Off-Broadwayn Theatre Row’n teatterikeskuksessa New Yorkissa vuonna 2023.

2020-luvulla Shaye on myös näytellyt muun muassa Ted Bundyn äitiä Louisea elokuvassa *[[Ted Bundy: American Boogeyman]]* (2021), äksyä ohjaajaa Maxia elokuvassa *[[Scared to Death (vuoden 2024 elokuva)|Scared to Death]]* (2024), nimiroolissa kotiaan puolustavaa koulutettua tappajaa elokuvassa *[[The Last Stand of Ellen Cole]]* (2024) ja Beatricea kulttiaiheisessa elokuvassa *[[House of Abraham]]* (2025).

## Yksityiselämä

Shayen ensimmäinen avioliitto muusikko Marshall Rubinoffin kanssa päättyi tämän kuolemaan vuonna 1968. Vuonna 1988 hän avioitui näyttelijä Clayton Landeyn kanssa. Heille syntyi poika, Lee J. Landey, vuonna 1989. Avioliitto päättyi eroon vuonna 2003.

## Valikoitu filmografia

* *[[Painajainen Elm Streetillä]]* (1984)
* *[[Critters – keskiyön nakertajat]]* (1986)
* *[[Nuija ja tosinuija]]* (1994)
* *[[Täysnuijat]]* (1996)
* *[[Sekaisin Marista]]* (1998)
* *[[Detroit Rock City]]* (1999)
* *[[Dead End (vuoden 2003 elokuva)|Dead End]]* (2003)
* *[[2001 Maniacs]]* (2005)
* *[[Snakes on a Plane]]* (2006)
* *[[Riivattu (elokuva)|Riivattu]]*-elokuvasarja (2010–)
* *[[Ouija (elokuva)|Ouija]]* (2014)
* *[[The Grudge (vuoden 2020 elokuva)|The Grudge]]* (2019)

## Lähteet

## Aiheesta muualla

*